## Turisme Comunitat Valenciana prepara l’estratègia de promoció turística internacional de 2025

*** El secretari autonòmic de Turisme assistix a la IV Convenció Anual de Turespaña en la qual el dijous participarà en una taula redona sobre ‘Noves estratègies turístiques’
* Turisme aposta, a més de pels mercats escandinaus, per reforçar les actuacions en mercats del centre i est d’Europa i continuar apostant pel mercat estatunidenc
* S’han mantingut reunions amb vint directors d’oficines espanyoles de turisme en l’exterior de la Xarxa de Turespaña**

El secretari autonòmic de Turisme, José Manuel Camarero, està participant en la IV Convenció Anual de Turespaña juntament amb el director general de Turisme, Israel Martínez, i els tècnics responsables de promoció i màrqueting de Turisme Comunitat Valenciana, per a preparar l’estratègia de promoció turística internacional del pròxim any 2025.

Com ha destacat Camarero, esta trobada se celebra en un “moment clau per a decidir les accions de promoció de 2025”, i ha afegit que “el nostre objectiu és reforçar la presència en mercats estratègics, impulsant l’estratègia de promoció de productes turístics”.

Per a fer-ho, ha assenyalat que des de Turisme “apostem per dirigir la promoció cap a segments que contribuïsquen a desestacionalitzar l’activitat turística de la Comunitat Valenciana i incrementar el gasto, una estratègia que ja està donant fruits si veiem les últimes dades de les enquestes, en els quals ha crescut el nombre de turistes internacionals, però sobretot el gasto”.

Durant la primera jornada de la convenció, celebrada el dimarts, els responsables de Turisme CV han mantingut reunions amb vint directors d’oficines de turisme en l’exterior de la Xarxa de Turespaña. Camarero ha remarcat que “l’objectiu d’estes trobades és coordinar la planificació del Pla operatiu de màrqueting de 2025 de Turespaña, i per això hem traslladat els interessos de la Comunitat Valenciana per a confeccionar la millor promoció internacional per a l’any que ve”.

A més, el secretari autonòmic de Turisme ha assenyalat que en les trobades “hem pogut constatar la bona evolució dels mercats emissors europeus i nord-americans cap a la Comunitat Valenciana, i les bones perspectives per a 2025”.

D’altra banda, ha indicat que, en l’àmbit de la promoció, “la finalitat és desenrotllar actuacions que permeten avançar en els objectius de desestacionalització i increment del gasto per turista, així com transmetre els avanços del sector turístic de la Comunitat Valenciana pel que fa a la sostenibilitat” i, per a fer-ho, “es tracta, sobretot, de dur a terme actuacions promocionals centrades en productes i segments concrets”.

**Reforç de la promoció en els mercats escandinaus**

Així mateix, José Manuel Camarero ha explicat que les reunions mantingudes en la primera jornada de la Convenció “s’han centrat en mercats tradicionals per a la Comunitat Valenciana, com el Regne Unit, França, Alemanya o Països Baixos”, i ha manifestat que en tots estos “desenrotllarem una sèrie d’actuacions concretes com la participació en fires, *workshops*, *fam trips*, a més de campanyes publicitàries en mitjans en estos mercats”.

A més, ha assenyalat l’interés prestat a la promoció en mercats escandinaus, “que ja vam iniciar enguany amb actuacions promocionals a Suècia i Finlàndia, i volem continuar fent en 2025 amb la incorporació de més actuacions en mercats com Dinamarca o Noruega”.

En este sentit, Camarero ha indicat que l’interés en els països nòrdics “deriva del creixement sostingut de turistes d’estos mercats en la província d’Alacant i la millora de la connectivitat amb València, la qual cosa, unit a l’elevat gasto per turista procedent d’estos mercats, els convertix en destinacions molt interessants per a la promoció de l’oferta turística de la Comunitat Valenciana”.

Juntament amb els mercats escandinaus, Turisme aposta també per reforçar les actuacions promocionals en 2025 en mercats del centre i est d’Europa, com Hongria, Txèquia i, molt especialment, Polònia, que està registrant un gran creixement des de 2021 i que, amb 43 milions d’habitants, compta amb unes bones perspectives a curt i mitjà termini.

**Aposta per la promoció als Estats Units**

El secretari autonòmic de Turisme també ha volgut remarcar que l’any que ve, “continuarem apostant pels Estats Units que, en els dos últims anys s’ha convertit en un de cinc principals mercats emissors cap a la ciutat de València”.

En esta línia, ha subratllat que en este mercat “està previst desenrotllar tant actuacions promocionals de la mà de l’Associació d’Operadors Turístics Nord-americans (USTOA), com amb campanyes amb webs i operadors turístics en línia d’este país”.

A més, José Manuel Camarero ha afegit que des de Turisme Comunitat Valenciana “també tenim previst incrementar actuacions promocionals amb països asiàtics com la Xina, Corea o el Japó, els fluxos de turistes dels quals cap a Europa han augmentat de manera sostenible des de 2022”.

**Convenció Anual de Turespaña**

La Convenció Anual de Turespaña reunix representants de tot el sector turístic per a posar en comú de l’1 al 3 d’octubre l’evolució del sector i, molt especialment, l’evolució i tendències de la promoció i el màrqueting turístic.

El tema central d’esta quarta edició de la Convenció Anual de Turespaña és la digitalització del sector turístic i el seu ús per a desenrotllar nous productes i experiències per als visitants, així com per a millorar els models de gestió de destinacions i empreses, i d’esta manera garantir una sostenibilitat efectiva.

José Manuel Camarero participarà el dijous en una taula redona sobre ‘Noves estratègies turístiques’ moderada pel director general de Turespaña, Miguel Sanz, i per la directora general de Polítiques Turístiques del Ministeri d’Indústria i Turisme, Ana Muñoz.

El secretari autonòmic de Turisme participarà en este grup de debat sobre noves estratègies turístiques juntament amb el conseller de Turisme, Comerç i Consum del Govern Basc, Javier Hurtado; el viceconseller de Cultura, Turisme i Esport de la Comunitat de Madrid, Luis Martín Izquierdo; el conseller d’Empresa i Treball de la Generalitat de Catalunya, Miquel Samper; i el president del Consell Insular de Menorca, Adolfo Vilafranca.

Fecha: 02/10/2024